ראש המועצה דשא עדכן את חברי המועצה כי הנחה לבצע את התחלת צביעת מעברי החציה עוד השבוע וזאת לאור בעיות בטיחות קשות הנובעות משחיקת הצבע במעברי החציה.
זיו דשא נכנס לתפקיד ראש המועצה ביום ג’ שבוע שעבר. מאז, קיים ראש המועצה החדש שורה של דיונים חשובים בנושאים מגוונים ובהם מספר נושאים דחופים הקשורים לפתיחת שנת הלימודים הבאה, פתיחת בית ספר יעבץ ונושאי תכנון ובטיחות.
בהמשך, כינס דשא את בכירי המועצה לדיון במכרז הספורטן. בעקבות פגישה זו הוחלט לדחות את מועד הגשת המכרז שבהם יבחנו נושאים שונים שעלו לאחרונה וזאת לצד הערות הציבור בנושא.
דשא אירח בזכרון יעקב משלחת של חברי ההסתדרות הציונית בראשותו של יעקב חגואל, סגן יו"ר ההסתדרות הציונית בישראל. סוכם על שורה של שיתופי פעולה ייחודיים בין מועצת זכרון יעקב להסתדרות הציונית בנושאים שונים הקשורים לחברה, קהילה ותרבות.
ביום ג’, 19 ליולי, 18:00, התקיימה ישיבת המועצה הראשונה בראשותו של זיו דשא. ישיבת מליאה ראשונה המצולמת בשידור חי. בישיבה עלו מספר נושאים להצבעת חברי המועצה בהם אישור ראש המועצה החדש כמורשה חתימה ונציג המועצה בוועדה המקומית לתכנון ובנייה. כמו כן עלתה להצבעה בקשת תמיכה מתושב המושבה הזקוק לסיוע בניקיון חצר ביתו. כל ההצעות אושרו פה אחד.
ראש המועצה עדכן בפתח הישיבה כי אתמול פורסם דו"ח מבקר המדינה לשנת 2015 הכולל גם את פרק שעסק בהפרת הצווים הזמנים על ידי המועצה המקומית. ראש המועצה ציין כי דו"ח המבקר יבחן בקרוב. דשא ציין כי אתמול הוא קיים פגישה עם שלושת העובדים אשר קיבלו צו הגנה ממבקר המדינה, אושרית שושן, ניר קבלו ושרון אזולאי.
בנוסף, ראש המועצה מינה עוזרת אישית לעבודתו בלשכה. לתפקיד מונתה ענת קראוס, בעלת ניסיון עשיר בקידום נושאים חברתיים וקשרי ממשל. לענת רקע עשיר בעבודה עם שרי ממשלה וחברי כנסת. קראוס תטפל בנוסף בנושאי הדוברות, פרסום וקידום ברשתות חברתיות לרבות אתר המועצה.
דשא איחל בהצלחה לחברת המועצה החדשה מהבית היהודי הגב’ פנינה סלומון והודה לחבר המועצה שפרש מר אבנר שבתאי על עבדותו הציבורית. דשא גם הודה לחבר המועצה איציק בלה על ניהולו את המועצה המקומית בשלושת החודשים האחרונים.
דשא איחל בהצלחה לכולם תוך עבודה בשיתוף פעולה ובכבוד הדדי.